钦定古今图书集成/明伦汇编/官常典/第763卷 > 王瑞柟
## 钦定古今图书集成/明伦汇编/官常典/第763卷 > 王瑞柟

按《明外史》本传：“瑞柟，字圣木，永嘉人。天启五年进士。
授苏州推官，兼理兑运。军民交兑，恒相轧启衅。瑞柟
调剂得宜，岁省浮费三万金，上官为勒石著令：贵人
弟奸法，执问如律。其人中之当涂，将议调，遂归。崇祯
七年，起河间推官，迁工部主事，调兵部，转职方员外
郎，擢湖广兵备佥事，驻襄阳。十一年春，张献忠据谷”
城乞抚，总理熊文灿许之。瑞柟以为非计，谋于巡按
林铭球、总兵官左良玉，将俟其至执之。文灿固以为
不可。瑞柟言：“贼以计愚我，我不可为所愚。今良玉及
诸将贾一选、周仕凤之兵俱在近境，诚合而击之，何
患不捷？”文灿怒，责以挠抚局。瑞柟曰：“贼未创而遽抚，
彼将无所惧，惟示以必剿之势。乃心折，不敢贰，非相
挠，实相成也。”文灿不从，瑞柟乃列上从征、归农、《解散》
三策，文灿亦不用。瑞柟自为檄谕献忠，献忠恃文灿
庇己，不听。明年，献忠叛，瑞柟先已丁忧归。献忠留书
于壁，言己之叛，总理使然。具列上官姓名及取贿岁
月，而题其末曰：“不纳我金者，王兵备一人耳。”由是瑞
柟名大著。服阕，未及用，而都城陷。福王时召为太仆
少卿，极陈有司虐民之状，旋告归，唐王召赴福建，仍
故官。未几，复归。及闽地尽失，温州亦不守，避之山中。
有欲荐令出者，乃拜辞家庙，从容入室，自经死。